Document ID: /fineweb-2-swissfilter-quality_10-filterrobots/filtered/02683.jsonl.gz/9

Precizări referitoare la alegerile parlamentare din noiembrie
Precizări referitoare la alegerile parlamentare din noiembrie
Vă prezentăm mai jos declaraţia purtătorului de cuvânt al Ministerului Afacerilor Externe român, Cosmin Boiangiu, referitoare la desfăşurarea alegerilor parlamentare în străinătate, declaraţie făcută la începutul acestei luni:
"Ministerul Afacerilor Externe avertizează că, potrivit noii legislaţii, cetăţenii români din străinătate care vor dori să voteze la alegerile parlamentare din 30 noiembrie vor putea să o facă doar dacă au domiciliul sau reşedinţa în ţara în care se află.
Reşedinţa în străinătate va trebui probată, cu ajutorul unor acte doveditoare eliberate de autorităţile din ţara în care locuiesc alegătorii români. M.A.E. a dispus deja măsurile cuvenite pentru ca misiunile diplomatice să identifice documentele necesare pentru fiecare stat în care vor funcţiona secţii de votare, urmând ca ulteriorfinalizării acestei acţiuni, să le aducă la cunoştinţa publicului în timp util.
Conform Legii nr. 35/2008 pentru alegerea Camerei Deputaţilor şi a Senatului şi pentru modificarea şi completarea Legii nr. 67/2004 pentru alegerea autorităţilor administraţiei publice locale, a Legii administraţiei publice locale nr. 215/2001 şi a Legii nr. 393/2004 privind Statutul aleşilor locali, în afara graniţelor României îşi pot exercita dreptul de vot cetăţenii români cu drept de vot care au domiciliul sau reşedinţa în străinătate, în modul următor:
1. Cetăţenii români cu domiciliul în străinătate pot vota pe baza paşaportului simplu valabil cu menţiunea privind stabilirea domiciliului în străinătate.
2. Cetăţenii români cu reşedinţa în străinătate pot vota cu paşaportul simplu valabil sau, în cazul statelor membre UE, cu cartea de identitate valabilă, însoţite de orice alt document emis de autorităţile străine care dovedeşte reşedinţa în străinătate.
De asemenea, conform Legii nr. 35/2008, nu se va putea vota pe baza actelor temporare de identitate, ceea ce înseamnă că nu se va putea vota pe baza titlului de călătorie.
Pentru a-şi putea exercita dreptul la vot, cetăţenii români trebuie să deţină acte de identitate valabile. Cei care au actele expirate sau pierdute şi vor să voteze trebuie să obţină documente permanente de identitate.
În acest scop, MAE recomandă tuturor cetăţenilor români cu documente româneşti expirate sau pierdute să facă din timp demersurile necesare pentru preschimbarea lor sau eliberarea altora noi.
Cetăţenii români care, în ziua alegerilor, se vor afla în altă ţară, în scop turistic sau de afaceri, nu vor putea vota.
MAE va iniţia o campanie de informare a cetăţenilor români din afara graniţelor ţării privind noua procedură de votare, aferentă votului uninominal.
În acest scop, începând din 2 octombrie 2008, Ministerul Afacerilor Externe inaugurează secţiunea adresată alegerilor parlamentare, pe site-ul MAE. Secţiunea „Alegeri parlamentare 2008” poate fi accesată pe pagina de internet a MAE, la adresa: http://www.mae.ro/index.php?unde=doc&id=37079 .
În cadrul secţiunii oferim informaţii referitoare atât la atribuţiile MAE în cadrul alegerilor, precum şi informaţii utile referitoare la activitatea Biroului Electoral de Circumscripţie 43, birou creat în premieră, şi care are ca scop gestionarea alegerilor la nivelul circumscripţiei electorale pentru cetăţenii români cu domiciliul sau reşedinţa în afara ţării.
Pagina va fi actualizată progresiv pe măsură ce informaţii noi vor fi disponibile.
MAE recomandă cetăţenilor români să se informeze din timp asupra noii proceduri privind votul uninominal, pentru a-şi putea exercita acest drept în bune condiţii la scrutinul din 30 noiembrie 2008.
De asemenea, MAE a început deja pregătirile pentru organizarea secţiilor de votare din străinătate."